text: Sagsøger fusionspartner, der sprang
  14 marts 2013 kl. 16.39
  Vorbasse-Hejnsvig Sparekasse kræver over 40 millioner kroner af Bredebro Sparekasse i erstatning, fordi de spang fra fælles fusionsplaner sidste år.
  Begge sparekasser havde i august vedtaget at fusionere under navnet Sparsyd. Men i sidste øjeblik sprang sparekassen i Bredebro fra. 
  Ifølge JydskeVestkystens oplysninger er tale om et erstatningskrav på godt 40 millioner kroner.
  ? Jeg kan bekræfte, at vi har anlagt en sag mod Bredebro Sparekasse med et erstatningskrav på et to-cifret millionbeløb, siger Erik Rasmussen og henviser til den pressemeddelelse, som sendes ud fredag.
  Sparekassen Bredebro afviser erstatningskravet.
  - Vi er ikke skyld i tab, de (Vorbasse, red.) eventuelt måtte have haft i forbindelse med fusionsforhandlingerne. De står helt og aldeles for deres egen regning. Vi havde en klar aftale om, at det økonomiske grundlag skulle være i orden. Det viste sig, det var det ikke, og dermed blev der ingen fusion, siger formand for bestyrelsen i Sparekassen Bredebro, Søren Degn Clausen, til jv.dk.
  